לאחר המהפכה האיראנית בהנהגת רוחאללה ח'ומייני בשנת 1979, שימשה הדחת מוסאדק כמנוף לליבוי רגשות אנטי-אמריקניים. עד היום תדמיתו של מוסאדק באיראן היא מעורבת. מחד, נימוסיו המערביים ונטייתו לחילוניות מונעים את מתן השבחים מממשלת כוהני הדת השלטת באיראן, אך מאידך ניתן לראות בו קורבן איראני לתוקפנות אמריקנית. בשנת 2004 שינתה ממשלת מצרים את שמו של רחוב בקהיר משמו של השאה, מוחמד ריזה פהלווי, לשמו של מוסאדק, כפי הנראה כצעד להתקרבות לאיראן.